B. Osobitná časť

K § 1 
Navrhuje sa ustanoviť jednotlivé opatrenia strategického plánu v sektore včelárstva; konkrétne podmienky vykonávania jednotlivých opatrení sa navrhuje ustanoviť v § 5 až 12. Úprava pravidiel poskytovania podpory v návrhu nariadenia vlády v zásade preberá štruktúru a systematiku nariadenia vlády č. 10/2023 Z. z. 
K § 2
Navrhuje sa vymedzenie pojmov. Pri definícii podopatrenia, včelárskeho roku, včelárskeho združenia, schváleného žiadateľa a včelieho produktu sa nadväzuje na doterajšiu úpravu.
Upravuje sa definícia žiadateľa, čím dochádza k rozšíreniu počtu subjektov, ktoré budú pod ňu spadať. Žiadateľom bude včelárske združenie, ktoré združuje včelárov s celkovým počtom aspoň 1 000 včelstiev podľa údajov v centrálnom registri hospodárskych zvierat (ďalej len „centrálny register“). 
V definícii konečného prijímateľa podpory sa spresňuje ustanovenie včelára ako subjektu podpory.
Podpora na vykonávanie opatrení strategického plánu v sektore včelárstva sa poskytuje na úhradu ustanovenej percentuálnej časti vynaložených oprávnených nákladov (rôznu pri tom ktorom podopatrení). Pri niektorých podopatreniach nie je vzhľadom na širokú škálu prostriedkov potenciálne použiteľných na vykonanie podopatrenia možný taxatívny výpočet. Ako podmienka oprávnenosti nákladu sa však ustanovuje, aby boli vynaložené hospodárne, efektívne a účinne. Oprávnenosť nákladov v konečnom dôsledku posudzuje platobná agentúra v konaní o poskytnutí podpory na vykonávanie opatrení v sektore včelárstva v príslušnom finančnom roku, ktorá rozhoduje, či schváleným žiadateľom  deklarované náklady konečných prijímateľov podpory možno skutočne považovať za náklady oprávnene vynaložené na vykonávanie opatrenia v sektore včelárstva a či bola pri ich vynaložení na daný účel zachovaná hospodárnosť, efektívnosť a účinnosť ich použitia podľa § 19 ods. 3 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení zákona č. 323/2007 Z. z. Súčasťou vymedzenia pojmu „oprávnené náklady“ podľa § 2 písm. i) je podmienka, že oprávnene vynaložené náklady na vykonávanie opatrenia v sektore včelárstva sú oprávnenými nákladmi len do výšky, v ktorej konečnému prijímateľovi podpory, ktorý tieto náklady vynaložil, nevzniklo právo odpočítať daň z pridanej hodnoty z tovaru a služby,  na ktorej obstaranie tieto náklady vynaložil. Dôvodom takejto úpravy je skutočnosť, že časť oprávnene vynaložených nákladov na obstaranie tovaru a služby použitej na vykonávanie opatrenia v sektore včelárstva, ktorú má konečný prijímateľ podpory právo odpočítať ako daň z pridanej hodnoty podľa zákona č. 222/2004 Z. z. o dani z pridanej hodnoty v znení neskorších predpisov, nie je súčasťou jeho konečných nákladov, pretože túto časť si môže konečný prijímateľ podpory odpočítať od dane z pridanej hodnoty, ktorú je povinný platiť. 
K § 3  
Pri procese schvaľovania žiadosti o schválenie poskytnutia podpory na vykonávanie opatrení strategického plánu v sektore včelárstva sa nadväzuje na doterajšiu úpravu – spôsob podania a náležitosti žiadosti, jej prílohy, podmienky schválenia poskytnutia podpory. Vzhľadom na predpokladanú účinnosť návrhu nariadenia vlády a ukončenie obdobia vykonávania strategického plánu sa menšie zmeny navrhujú pri vymedzení obdobia na podanie žiadosti o schválenie poskytnutia podpory na vykonávanie opatrení strategického plánu v sektore včelárstva. 
V prvom kroku platobná agentúra žiadateľovi schvaľuje poskytnutie podpory na vykonávanie opatrení v sektore včelárstva vo včelárskom roku vo výške celkovej sumy na opatrenie alebo v časti tejto sumy  určenej koeficientom krátenia pri jeho prerozdeľovaní medzi viacerých žiadateľov. Žiadateľ sa môže rozhodnúť, či bude vykonávať všetky opatrenia v sektore včelárstva zahrnuté strategickom pláne pre sektor včelárstva  alebo či bude vykonávať len niektoré z nich. Pri schvaľovaní poskytnutia podpory na vykonávanie opatrení v sektore včelárstva však platobná agentúra musí rešpektovať finančné limity súm podpory na vykonávanie každého z týchto opatrení v sektore včelárstva, ktoré sú uvedené v strategickom pláne. V prípade viacerých žiadateľov sa tento finančný limit na vykonávanie toho istého opatrenia v sektore včelárstva  podelí medzi týchto žiadateľov tak, aby úhrnná suma maximálnych súm podpory schválených rôznym žiadateľom na vykonávanie toho istého opatrenia v sektore včelárstva vo finančnom roku nepresahovala finančný limit na jej vykonávanie uvedený v strategickom pláne.
K § 4 
Tak ako pri procese schvaľovania žiadosti o schválenie poskytnutia podpory na vykonávanie opatrení strategického plánu v sektore včelárstva sa nadväzuje na doterajšiu úpravu aj pri procese poskytovania podpory - spôsob podania a náležitosti žiadosti, jej prílohy, podmienky poskytnutia podpory. 
K § 5 až 12
V § 5 až 12 sa ustanovujú jednotlivé druhy podopatrení, ktorými možno vykonať opatrenia strategického plánu v sektore včelárstva, uhrádzaná percentuálna výška z oprávnených nákladov na základe strategického plánu, podmienky vykonávania niektorých podopatrení. Práve v tejto oblasti dochádza takmer k úplnej úprave doterajšej právnej úpravy. Odstraňujú sa viaceré doterajšie neefektívne využívané podopatrenia a navrhuje sa zavedenie niektorých nových podopatrení (to sa výrazne dotýka takmer všetkých opatrení s výnimkou opatrenia podpora analýz včelích produktov, úbytku včiel alebo poklesov produktivity a látok, ktoré môžu byť pre včely toxické a opatrenia spolupráca pri realizácii projektov aplikovaného výskumu v oblasti chovu včiel a včelích produktov). 
Pri niektorých existujúcich podopatreniach sa zvyšuje miera podpory s cieľom efektívne vyčerpať všetky alokované finančné prostriedky. 
K § 5 
Ustanovujú sa možnosti poskytnutia podpory na vykonanie opatrenia podľa § 1 písm. a). Patria sem hlavne prednášky, semináre, konferencie na tému včelárstva, technická pomoc. Medzi hlavné oblasti podpory v rámci tohto opatrenia patria vzdelávacie aktivity určené pre včelárov, ktoré sú vykonávané prostredníctvom certifikovanej vzdelávacej inštitúcie alebo Inštitútu vzdelávania veterinárnych lekárov. Podporované bude aj zabezpečenie inštruktážnych pomôcok, ktorých využívanie je spojené so vzdelávacím procesom. Rovnako bude podporená aj odborná publikačná činnosť určená pre včelárov. V rámci písmena h) si môže schválený žiadateľ uplatniť podporu na administratívne náklady spojené so spracovaním žiadostí od konečných prijímateľov podpory. 
V odseku 2 sa pre jednotlivé druhy podopatrení ustanovuje výška podpory a maximálna suma financovania.   
V odsekoch 3 až 6 sa ustanovujú oprávnené náklady na účely čerpania podpory pre vybrané podopatrenia. 
V odseku 7 sa ustanovujú osobitné doklady, ktoré sa musia predložiť k žiadosti o poskytnutie podpory.  
V odseku 8 sa vzhľadom na problémy vyplývajúce z aplikačnej praxe navrhuje výslovne ustanoviť podmienka odborných znalostí alebo praktických zručností pre fyzickú osobu, ktorá vedie príslušnú vzdelávaciu aktivitu. 
Nakoľko vzdelávacie aktivity podľa odseku 1 písm. a) až c) sú financované z prostriedkov Európskej únie a štátneho rozpočtu (do výšky 100 % z oprávnených nákladov, prípadne v príslušnej zodpovedajúcej sume), navrhuje sa príslušnú vzdelávaciu aktivitu vylúčiť zo spoplatnenia. Rovnaké pravidlo sa navrhuje aj pri publikačnej činnosti podľa odseku 1 písm. d).    
K § 6 
Ustanovujú sa možnosti na poskytnutie podpory na vykonanie opatrenia podľa § 1 písm. b). Patria sem investície do hmotného a nehmotného majetku v sektore včelárstva ustanovené ako podopatrenia podľa odseku 1 písm. a) až e). Ako nové podopatrenie sa ustanovuje obstaranie úľovej zostavy. Cieľom tohto podopatrenia je zlepšenie zdravotného stavu včelstiev a zníženie rizika šírenia chorôb. Nové je tiež podopatrenie podľa písmena c), ktorým sa podporuje nákup drobných včelárskych pomôcok v minimálnej hodnote 200 eur.  
V odseku 2 sa pre jednotlivé podopatrenia ustanovuje maximálna výška podpory a maximálna suma podpory. V odsekoch  3  až 7 sa ustanovujú oprávnené náklady na účely čerpania podpory pre jednotlivé podopatrenia. V odsekoch 8 a 9 sa ustanovujú pravidlá obstarania hmotného majetku využívaného v sektore včelárstva s dlhodobou životnosťou. 
K § 7 
Ustanovujú sa možnosti na poskytnutie podpory na vykonanie opatrenia podľa § 1 písm. c). Ako nové podopatrenie sa navrhuje ustanoviť obstaranie výživy pre včelstvá pri vyhlásení mimoriadnej klimatickej udalosti. V odsekoch 2 až 4 sa ustanovuje maximálna výška podpory a maximálna suma podpory pre jednotlivé druhy podopatrení, podmienka jej poskytnutia a oprávnené náklady. V odsekoch 5 a 6 sa ustanovujú osobitné doklady, ktoré sa musia predložiť k žiadosti o poskytnutie podpory pri podopatrení podľa odseku 1 písm. a) a c).    
K § 8 
Ustanovujú sa možnosti na poskytnutie podpory na vykonanie opatrenia podľa § 1 písm. d).  V odseku 2 sa ustanovuje maximálna výška podpory a maximálna suma podpory pre jednotlivé druhy podopatrení. Odsek 3 ustanovuje oprávnené náklady pre podopatrenie podľa odseku 1 písm. b) (nepodporuje sa nákup semien rastlín a ovocných stromov). 
V odseku 4 sú uvedené osobitné doklady, ktoré sa musia predložiť k žiadosti o poskytnutie podpory pri týchto podopatreniach. 
K § 9 
Ustanovujú sa možnosti na poskytnutie podpory na vykonanie opatrenia podľa § 1 písm. e). V rámci odseku 1 sa podporuje nákup plemenného materiálu vo forme oplodnených matiek  na účely zlepšenia úžitkovosti včelstiev vo vybraných ukazovateľoch pochádzajúcich z registrovaného rozmnožovacieho alebo uznaného šľachtiteľského chovu kranskej včely pochádzajúcej zo Slovenskej republiky. V odseku 2 sa ustanovuje maximálna výška podpory a maximálna suma podpory pre toto podopatrenie a v odseku 3 sa ustanovujú osobitné doklady, ktoré sa musia predložiť k žiadosti o poskytnutie podpory pri tomto podopatrení.  Vzhľadom na účel podopatrenia sa navrhuje ustanoviť ako podmienku povinnosť zohľadniť sumu podpory pri predaji  spárenej včelej matky.
K § 10 
Ustanovujú sa možnosti na poskytnutie podpory na vykonanie opatrenia podľa § 1 písm. f). V odseku 1 sú uvedené podporované typy analýz včelích produktov, podporované typy analýz včiel a podporované vyšetrenie meliva. V odseku 2 sa ustanovuje  maximálna výška podpory a maximálna suma podpory pre jednotlivé podopatrenia  a v odseku 3 sa ustanovujú osobitné doklady, ktoré sa musia predložiť k žiadosti o poskytnutie podpory pri týchto podopatreniach.  
K § 11 
Ustanovujú sa možnosti na poskytnutie podpory na vykonanie opatrenia podľa § 1 písm. g). Odsek 1 ustanovuje typy projektov aplikovaného výskumu, ktoré spadajú do rámca podpory podľa tohto opatrenia. V odseku 3 sa ustanovuje maximálna výška podpory a v odseku 4 sa ustanovuje povinnosť schváleného žiadateľa zverejniť projekt aplikovaného výskumu a jeho výsledky na svojom webovom sídle po dobu najmenej piatich rokov.  
K § 12 
Ustanovujú sa možnosti na poskytnutie podpory na vykonanie opatrenia podľa § 1 písm. h). Odsek 1 ustanovuje podporované podopatrenia, ktoré sa týkajú rôznych foriem propagácie sektora včelárstva alebo včelích produktov. V odseku 2 sa ustanovuje maximálna výška podpory pre jednotlivé podopatrenia  a v odsekoch 3 a 4 sú uvedené  oprávnené náklady na účely čerpania podpory pre jednotlivé podopatrenia. 
K § 13 a 15
Navrhuje sa znenie prechodného ustanovenia a zrušovacieho ustanovenia. V rámci prechodného ustanovenia sa navrhuje poskytovanie podpory začaté podľa nariadenia vlády č. 10/2023 Z. z. dokončiť podľa doterajšej právnej úpravy. V záujme právnej istoty sa navrhuje výslovne ustanoviť, že aj žiadosť o poskytnutie podpory na vykonávanie opatrení vo včelárskom roku, ktorý sa začal v kalendárnom roku 2025, sa podáva a posudzuje podľa doterajšej úpravy. V odseku 3 sa navrhuje výnimka, a to pre žiadosti o schválenie poskytnutia podpory na vykonávanie opatrení podané podľa nariadenia vlády č. 10/2023 Z. z. v období od 1. júna 2026 do 30. júna 2026 a tým predísť tomu, aby žiadatelia, ktorí mohli podať a podali tieto žiadosti, ich museli podať opäť. Aj podľa novej právnej úpravy, aj podľa doterajšej právnej úpravy sa žiadosť podáva na opatrenie ako celok, pričom systém opatrení zostáva rovnaký (len dve podopatrenia predstavujú výnimku a tie tiež zostávajú rovnaké). Tieto opatrenia bude možné následne vo včelárskom roku vykonať podopatreniami podľa novej právnej úpravy.
K § 14 a prílohe  
Implementačné ustanovenie obsahuje odkaz na zoznam vykonávaných právne záväzných aktov Európskej únie v prílohe.
K § 16 
Dátum nadobudnutia účinnosti je navrhnutý tak, aby boli zabezpečené podmienky na poskytovanie podpory na vykonanie opatrení strategického plánu v sektore včelárstva pre nasledujúci včelársky rok. 

